Assassin’s Creed Unity

Assassin's Creed Unity er et historisk action-eventyrspill utviklet av Ubisoft Montreal og utgitt av Ubisoft. Det ble utgitt i november 2014 til Microsoft Windows, PlayStation 4 og Xbox One. Spillet er det sjuende store spillet i spillserien Assassin's Creed, som oppfølger til Assassin's Creed IV: Black Flag fra 2013 og med tilknytning til Assassin's Creed Rogue fra 2014. Handlingen foregår i Paris under den franske revolusjonen, der man følger snikmorderen «Arno Dorian» i hans kamp for å avsløre de virkelige kreftene bak revolusjonen.

Spillet har, som andre spill i serien, et tredjepersonsperspektiv og utforsking av en åpen verden, og har et forbedret friløping-, snike- og kampsystem. Assassin's Creed Unity introduserer kooperativt spill til Assassin's Creed-serien, hvor opptil fire spillere kan samarbeide om oppdrag og utforske kartet sammen.

Assassin's Creed Unity fikk generelt positive omtaler da det ble utgitt. Det fikk ros for de visuelle oppgraderingene og flerspillerrettede format, og ris for svak historie, uraffinert spillmekanikk, grafikkproblemer og andre programvarefeil da det ble sluppet. På grunn av det høye antallet feil ved utgivelsen sendte Ubisoft ut en beklagelse; salg av sesongpass ble avbrutt, og de som allerede hadde kjøpt et ble tilbudt et annet av Ubisofts nyere spill gratis, og de kunngjorde at spillets første nedlastbare innholdspakke ville være gratis for alle spillere.

 Spillmekanikk 
mini|venstre|portrett=0.7|Notre-Dame er ett av mange landemerker fra Paris som kan utforskes i spillet.

Kampsystemet i spillet ble forandret fra de tidligere spillene; fekting ble brukt som inspirasjon for det nye systemet. I tillegg til samme type våpen som i tidligere spill, introduserte Unity «Phantom Blade», en skjult klinge som bruker armbrøstmekanikk til å avfyre små prosjektiler stille, mens den fortsatt har samme funksjon som den skjulte klingen fra tidligere spill. Navigasjonen fikk også en overhaling; de nye handlingene «friløping opp» og «friløping ned» ble lagt til for å gjøre det enklere for spilleren å klatre opp og spesielt ned fra bygninger. I tillegg lærer Arno nye friløpingsknep gjennom spillet, og spilleren kan også kjøpe nye ferdigheter. Med de store folkemengdene som er i spillet er det flere aktiviteter spilleren kan gjennomføre som dukker opp i spillet organisk. Spilleren kan for eksempel bryte inn og stoppe forbrytelser eller jage og fange lommetyver.

For første gang i serien kan spilleren egendefinere spillfigurens ferdigheter, ved å kjøpe ferdigheter med poeng man opptjener ved å spille gjennom historien. Spillerne kan også tilpasse våpnene, utstyret og utrustningen sin til å passe sin spillestil.

Assassin's Creed Unity har også for første gang i serien en samarbeidsmodus, som har tatt plassen til konkurannseflerspillermodusen fra tidligere spill. Spilleren kan gå inn i vertshus for å starte samarbeidsspill med venner eller ukjente, og opptil fire spillere kan samarbeide om diverse oppdrag. For hver spiller virker det som om man kontrollerer hovedpersonen Arno, mens de andre spillernes spillfigurer vil se annerledes ut.

Etter brannen i Notre-Dame i Paris som startet 15. april 2019 valgte Ubisoft å donere 500 000 euro til arbeidet om å gjenreise katedralen. De valgte også å gi bort Assassin's Creed Unity gratis til hvem som helst frem til 25. april samme år. Tusenvis har også gitt spillet en god vurdering av spillet på Steam på grunn av dette.

 Referanser 

 Eksterne lenker 


Unity
Kategori:Dataspill fra 2014
Kategori:PlayStation 4-spill
Kategori:Windows-spill
Kategori:Xbox One-spill
Kategori:Dataspill utviklet i Canada